b'\n_START_ARTICLE_\nAlbert Kesselring\n_START_SECTION_\nBiografija\n_START_PARAGRAPH_\nGim\xc4\x97 mokytojo \xc5\xa1eimoje ma\xc5\xbeame Bavarijos \xc5\xa1iaur\xc4\x97s vakar\xc5\xb3 miestelyje. 1904 m. baig\xc4\x99s Bairoito gimnazij\xc4\x85, prad\xc4\x97jo fanenjunkerio karo tarnyb\xc4\x85 Vokietijos imperijos 2-ajame Bavarijos artilerijos pulke. Nuo 1905 m. iki 1906 m. mok\xc4\x97si karo akademijoje, kuri\xc4\x85 baig\xc4\x99s gavo leitenanto laipsn\xc4\xaf. Nuo 1909 m. iki 1910 m. mok\xc4\x97si Miuncheno artilerijos ir in\xc5\xbeinerijos mokykloje. 1912 m. baig\xc4\x97 aerostat\xc5\xb3, tur\xc4\x97jusi\xc5\xb3 steb\xc4\x97ti diri\xc5\xbeabli\xc5\xb3 jud\xc4\x97jim\xc4\x85, kurs\xc4\x85. _NEWLINE_Prasid\xc4\x97jus Pirmajam pasauliniam karui, iki 1914 m. pabaigos tarnavo tam pa\xc4\x8diam pulke Lotaringijoje, kai buvo paskirtas 1-ojo Bavarijos artilerijos pulko vado adjutantu. 1916 m. gegu\xc5\xbe\xc4\x99 pakeltas \xc4\xaf kapitonus. Tais pa\xc4\x8diais metais perkeltas tarnauti \xc4\xaf 3-i\xc4\x85j\xc4\xaf Bavarijos artilerijos pulk\xc4\x85. 1917 m. pasi\xc5\xbeym\xc4\x97jo Vakar\xc5\xb3 fronto Araso m\xc5\xab\xc5\xa1yje. 1917 m. perkeltas \xc4\xaf Generalin\xc4\xaf \xc5\xa1tab\xc4\x85, v\xc4\x97liau tais pa\xc4\x8diais metais tarnavo 1-osios Bavarijos p\xc4\x97stinink\xc5\xb3 divizijos, kovojusios Ryt\xc5\xb3 fronte, \xc5\xa1tab\xc4\x85. 1918 m. saus\xc4\xaf v\xc4\x97l buvo perkeltas \xc4\xaf Vakar\xc5\xb3 fronte veikusi\xc5\xb3 Bavarijos 2-ojo ir 3-ojo korpus\xc5\xb3 \xc5\xa1tabus. Nuo 1919 m. iki 1922 m. tarnavo 24-ojo artilerijos pulko baterijos vadu. Po karo liko tarnauti Reichsvere. Nuo 1922 m. iki 1929 m. dirbo Karo ministerijos Mokymo departamente. Prisid\xc4\x97jo prie Vokietijos kariuomen\xc4\x97s slapto perginklavimo. 1930 m. pakeltas \xc4\xaf pulkininkus leitenantus. 1933 m. paleistas \xc4\xaf atsarg\xc4\x85 ir paskirtas Aviacijos komisariato administracinio departamento vir\xc5\xa1ininku. Tur\xc4\x97jo pulkininko rang\xc4\x85. Buvo atsakingas u\xc5\xbe Vokietijos aviacijos pramon\xc4\x97s atk\xc5\xabrim\xc4\x85. 1934 m. pakeltas \xc4\xaf generolus majorus. Nuo 1936 m. liuftvaf\xc4\x97s \xc5\xa1tabo vir\xc5\xa1ininkas. Tais pat metais pakeltas \xc4\xaf generolus leitenantus. 1937 m. bir\xc5\xbeel\xc4\xaf paskirtas 3-osios oro apygardos vadu, o 1938 m. spal\xc4\xaf pakeltas \xc4\xaf aviacijos generolus ir paskirtas vadovauti 1-ajai oro armijai, dislokuotai Berlyne. _NEWLINE_Antrojo pasaulinio karo prad\xc5\xbeioje vadovavo Vokietijos paj\xc4\x97g\xc5\xb3 oro atakoms prie\xc5\xa1 Lenkij\xc4\x85 ir Pranc\xc5\xabzij\xc4\x85. 1940 m. liepos 19 d. jam, kaip ir dar 11 Vermachto auk\xc5\xa1\xc4\x8diausio rango generol\xc5\xb3, buvo suteiktas feldmar\xc5\xa1alo laipsnis u\xc5\xbe j\xc5\xb3 veiksmus \xc5\xbeaibi\xc5\xa1kai nugalint Pranc\xc5\xabzij\xc4\x85. 1940\xe2\x80\x931941 m. vadovavo 2-osios oro armijos atakoms prie\xc5\xa1 Jungtin\xc4\x99 Karalyst\xc4\x99. Si\xc5\xabl\xc4\x97 intensyviai bombarduoti London\xc4\x85. 1941 m. bir\xc5\xbeel\xc4\xaf Barbarosos operacijos metu vadovavo 2-ajai oro armijai, i\xc5\xa1 oro dengusiai puolan\xc4\x8di\xc4\x85 armij\xc5\xb3 grup\xc4\x99 Centras. 1941 m. lapkrit\xc4\xaf paskirtas vadovauti Piet\xc5\xb3 krypties armijoms. Vadovavo Liuftvaf\xc4\x97s oro atakoms prie\xc5\xa1 Malt\xc4\x85. S\xc4\x97kmingai prie\xc5\xa1inosi S\xc4\x85junginink\xc5\xb3 puolimui Italijoje. 1944 m. kovo 24 d. A. Hitlerio \xc4\xafsakymu ir A. Keselringui pritariant, Romoje buvo su\xc5\xa1audyti atsitiktinai atrinkti 335 italai, atker\xc5\xa1ijant u\xc5\xbe tai, kad i\xc5\xa1vakar\xc4\x97se, kovo 23 d., ital\xc5\xb3 partizanai Romoje susprogdino bomb\xc4\x85 ir nu\xc5\xbeud\xc4\x97 33 vokie\xc4\x8di\xc5\xb3 policininkus. 1945 m. kov\xc4\x85 Vakar\xc5\xb3 fronto vado pareigose pakeit\xc4\x97 G. fon Rund\xc5\xa1tet\xc4\x85. 1945 m. gegu\xc5\xbe\xc4\x97s 9 d. amerikie\xc4\x8di\xc5\xb3 paimtas \xc4\xaf nelaisv\xc4\x99. _NEWLINE_1947 m. u\xc5\xbe Jungtin\xc4\x97s Karalyst\xc4\x97s karo tribunolo Venecijoje u\xc5\xbe karo nusikaltimus nuteistas mirti, ta\xc4\x8diau bausm\xc4\x97 v\xc4\x97liau pakeista \xc4\xafkalinimu iki gyvos galvos. 1952 m. d\xc4\x97l pablog\xc4\x97jusios sveikatos paleistas. 1953 m. para\xc5\xa1\xc4\x97 atsiminim\xc5\xb3 knyg\xc4\x85.'